10. การควบคุมภายใน

ธนาคารได้ให้ความสำคัญต่อระบบควบคุมภายใน
โดยกำหนดให้ทุกหน่วยงานจัดวางระบบการควบคุมภายในตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ. 2544
และให้สำนักตรวจสอบภายในเป็นผู้ประสานงาน
และประเมินความเพียงพอของระบบการควบคุมภายในของทุกหน่วยงาน ซึ่งในปี 2546
สำนักตรวจสอบภายใน
ได้ดำเนินการประเมินความเพียงพอของระบบการควบคุมภายในของทุกหน่วยงาน
และสาขาที่เข้าทำการตรวจสอบแล้ว ในขณะเดียวกันก็มีการพัฒนาทีมงาน
และขีดความสามารถของพนักงานอย่างต่อเนื่องตลอดเวลา เพื่อความมีประสิทธิภาพและประสิทธิผล
ความน่าเชื่อถือของรายงานทางการเงินและการใช้ทรัพย์สินอย่างประหยัด
อันเป็นประโยชน์ต่อผู้ถือหุ้นและองค์กร

ธนาคารมีระบบการควบคุมภายในทั้งในระดับบริหาร และระดับปฏิบัติงานที่มีประสิทธิภาพ
จึงได้กำหนดภาระหน้าที่อำนาจการดำเนินการของผู้ปฏิบัติงานไว้เป็นลายลักษณ์อักษรอย่างชัดเจน
และมีการแบ่งแยกหน้าที่โดยสำนักตรวจสอบภายใน
จะรายงานผลการดำเนินงานต่อคณะกรรมการตรวจสอบ
และคณะกรรมการตรวจสอบรายงานตรงต่อคณะกรรมการธนาคาร
รวมทั้งมีการควบคุมดูแลรักษาทรัพย์สิน การป้องกันหรือลดความผิดพลาด ความเสียหายหรือการทุจริต
ความเชื่อถือได้ของรายงานทางการเงิน และการปฏิบัติตามกฎหมาย ระเบียบ ข้อบังคับ
โดยมีคณะกรรมการตรวจสอบเป็นผู้กำกับดูแล ดังนี้

1. จัดให้มีระบบการควบคุมภายในที่มีประสิทธิภาพ
การประเมินความมีประสิทธิผลของระบบการควบคุมภายใน
โดยต้องทำการประเมินระบบการควบคุมภายในทั้งระบบอย่างน้อยปีละครั้ง

2. สอบทานงานกับสำนักตรวจสอบภายใน เพื่อให้สามารถประเมินถึงระดับความมีประสิทธิภาพ
(Efficiency) และประสิทธิผล (Effectiveness) ของการดำเนินการโดยรวมของธนาคาร

3. ต้องรับผิดชอบดูแลให้เกิดการปฏิบัติตามกฎหมาย ข้อบังคับ
ข้อกำหนดที่มีการบังคับใช้จากทางการหรือหน่วยงานกำกับดูแล (Regulators)
สำหรับแนวทางในการปฏิบัติ คณะกรรมการตรวจสอบจัดให้มีการประชุมร่วมกับฝ่ายตรวจสอบ
และจะนำเสนอรายละเอียดต่าง ๆ
ที่ปรากฏเป็นข้อมูลพร้อมเสนอแนะแนวทางแก้ไขในกรณีที่เกิดปัญหาต่าง ๆ
เพื่อนำเสนอต่อคณะกรรมการธนาคารเป็นวาระในการประชุมคณะกรรมการธนาคารเป็นประจำทุกเดือน
เพื่อพิจารณาให้ฝ่ายจัดการดำเนินการแก้ไขให้ทันกับสถานการณ์ต่าง ๆ
ที่เกิดขึ้นได้อย่างเหมาะสมและเพียงพอ อันเป็นแนวทางที่มุ่งเน้นให้ความสำคัญอย่างต่อเนื่อง
เพื่อเป็นมาตรฐานของการดำเนินงานต่อไป

-   ความเห็นของคณะกรรมการตรวจสอบ

ในรอบปี 2546 คณะกรรมการตรวจสอบ
ได้รับมอบหมายภารกิจจากคณะกรรมการธนาคารในการกำกับ
ดูแลให้ธนาคารมีการจัดวางระบบการควบคุมภายในระบบบริหารความเสี่ยง
การบริหารจัดการเกี่ยวกับบรรษัทภิบาลที่ดี
และกระบวนการตรวจสอบภายในที่มีส่วนช่วยเพิ่มประสิทธิภาพและประสิทธิผลการทำงานของคณะกรรมการและฝ่ายบริหารต่าง
ๆ ให้บรรลุวัตถุประสงค์และเป้าหมายที่กำหนด ซึ่งส่งผลต่อการประกอบการของธนาคารโดยรวม
โดยมีนัยสำคัญ ดังนี้ :

1. คณะกรรมการตรวจสอบ ตระหนักดีถึงความสำคัญของระบบการควบคุมภายใน
โดยให้สำนักตรวจสอบภายในประมวลงานให้ทุกหน่วยงาน
ในการจัดวางระบบการควบคุมภายในตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ. 2544
และสำนักตรวจสอบภายในประเมินความเพียงพอของระบบการควบคุมภายในที่ได้จัดวางไว้
โดยเชื่อมั่นว่าจะเป็นประโยชน์ต่อองค์กรในการนำไปสู่การกำกับดูแลที่ดี

2. พิจารณางบการเงินร่วมกับผู้สอบบัญชีภายนอก (สตง.) เพื่อความถูกต้อง
และความน่าเชื่อถือได้ของรายงานทางการเงินก่อนเสนอคณะกรรมการธนาคารและก่อนนำส่งตลาดหลักทรัพย์แห่งประเทศไทย
ตลอดจนดูแลให้มีการเปิดเผยข้อมูลทางการเงิน
และการดำเนินงานของธนาคารให้ตรงตามข้อเท็จจริงแก่ผู้มีผลประโยชน์ร่วมทั้งมวล

3. กำกับดูแลให้สำนักตรวจสอบภายใน
ให้ความสำคัญต่อการตรวจสอบรายการที่มีผลประโยชน์ที่เกี่ยวข้องหรือขัดแย้งกัน
และให้มีการติดตามหน่วยงานหรือสาขาทั่วประเทศ
ให้มีการแก้ไขการปฏิบัติที่ไม่ถูกต้องอย่างเคร่งครัดและต่อเนื่อง

4. สนับสนุนให้สำนักตรวจสอบภายใน พัฒนาทีมงานและขีดความสามารถของทีมงานตลอดเวลา
เพื่อการปรับปรุงระบบงานตรวจสอบภายในให้เข้มแข็งยิ่งขึ้นตามมาตรฐานสากล

5. ส่งเสริมและสนับสนุนให้มีการบริหารจัดการ ตามหลักบรรษัทภิบาลที่ดี
มีความโปร่งใสถูกต้องทุกขั้นตอน ทุกระบบงาน และทุกหน่วยงาน

6. มุ่งเน้นให้คงความเป็นกลางในฐานะคู่คิด และที่ปรึกษาที่ดีของทุกหน่วยงาน
ให้ปฏิบัติงานด้วยใจเป็นธรรม และมีความเป็นอิสระ

คณะกรรมการตรวจสอบเชื่อมั่นว่า สิ่งที่ได้ปฏิบัติดังกล่าวข้างต้น มีส่วนผลักดันให้ธนาคารกรุงไทย
จำกัด (มหาชน) เป็นธนาคารที่มีระบบการบริหารจัดการที่ดี ตามหลักบรรษัทภิบาลที่ดี
มีความโปร่งใส ในการดำเนินงานและตรวจสอบได้ รักษาผลประโยชน์ของผู้มีส่วนเกี่ยวข้องทุกฝ่าย
รวมทั้งมีมาตรฐานการจัดวางระบบการควบคุมภายใน และการบริหารความเสี่ยงที่ดี